Domstolens dom (Femte Afdeling) af 30. oktober 2025 – FL und KM Baugesellschaft m.b.H. & Co. KG og S AG (anmodningen om præjudiciel afgørelse fra Oberlandesgericht Wien – Østrig)
(Sag C-2/23 1, FL und KM Baugesellschaft og S)
(Præjudiciel forelæggelse – konkurrence – artikel 101 TEUF – effektiv virkning – direktiv 2014/104/EU – regler for søgsmål i henhold til national ret angående erstatning for overtrædelser af bestemmelser i medlemsstaternes og Den Europæiske Unions konkurrenceret – artikel 6, stk. 6 og 7 – artikel 7, stk. 1 – direktiv 2019/1/EU – medlemsstaternes konkurrencemyndigheder indrømmes forudsætninger for at håndhæve konkurrencereglerne mere effektivt og sikre et velfungerende indre marked – artikel 31, stk. 3 – anvendelsesområde – ordning for administrativ og retslig bistand mellem de nationale myndigheder – overførsel af en konkurrencemyndigheds sagsakter til en myndighed, der gennemfører en strafferetlig efterforskning – sagsakterne i den strafferetlige efterforsknings tilføjes redegørelser til brug for bødefritagelse eller bødenedsættelse og forligsredegørelser samt disses bilag – aktindsigt i disse dokumenter for sigtede og andre parter i en sådan procedure)
Processprog: tysk
Den forelæggende ret
Oberlandesgericht Wien
Parter i hovedsagen
Sagsøgere: FL und KM Baugesellschaft m.b.H. & Co. KG og S AG
Procesdeltager: Zentrale Staatsanwaltschaft zur Verfolgung von Wirtschaftsstrafsachen und Korruption
Konklusion
Artikel 101 i traktaten om Den Europæiske Unions funktionsmåde
skal fortolkes således, at
denne bestemmelse ikke er til hinder for en national lovgivning, hvorefter den nationale konkurrencemyndighed og den nationale retsinstans med kompetence i konkurrenceretlige sager inden for rammerne af den ordning med administrativ bistand, der er fastsat i denne lovgivning, har pligt til på anklagemyndighedens anmodning at tilsende denne sagsakterne fra denne konkurrencemyndighed og denne retsinstans, herunder redegørelser til brug for bødefritagelse eller bødenedsættelse og forligsredegørelser indeholdt i disse sagsakter samt de oplysninger, der fremgår heraf, forudsat at denne ordning ikke skader denne artikels effektive virkning.
Artikel 31, stk. 3, i Europa-Parlamentets og Rådets direktiv (EU) 2019/1 af 11. december 2018 om styrkelse af de nationale konkurrencemyndigheders forudsætninger for at håndhæve konkurrencereglerne effektivt og sikring af et velfungerende indre marked
skal fortolkes således, at
den beskyttelse, som denne bestemmelse indrømmer redegørelser til brug for bødefritagelse eller bødenedsættelse og forligsredegørelser, ikke omfatter de dokumenter og oplysninger, som forelægges for at fremlægge, konkretisere og fastlægge indholdet af disse redegørelser.
Artikel 31, stk. 3, i direktiv 2019/1, sammenholdt med artikel 47, stk. 1 og 2, og artikel 48, stk. 2, i Den Europæiske Unions charter om grundlæggende rettigheder,
skal fortolkes således, at
denne bestemmelse ikke er til hinder for en national lovgivning, hvorefter sigtede, som ikke er ophavsmænd til redegørelser til brug for bødefritagelse eller bødenedsættelse og forligsredegørelser, der er udarbejdet til en sag for en national konkurrencemyndighed og fremsendt til de nationale straffemyndigheder, i en straffesag, som ikke vedrører en overtrædelse af konkurrenceretten, har ret til aktindsigt i disse redegørelser, men at denne bestemmelse er til hinder for en national lovgivning, hvorefter andre parter i denne straffesag, herunder personer, som har lidt skade som følge af den pågældende overtrædelse af konkurrenceretten, og som kræver erstatning for den af denne overtrædelse forårsagede skade, har ret til en sådan aktindsigt.
____________
1 EUT C 127 af 11.4.2023.